CELEX: 32021D1101
Language: el
Date: 2021-05-20 00:00:00
Title: Απόφαση (ΕΕ) 2021/1101 του Συμβουλίου της 20ής Μαΐου 2021 για τη θέση που πρέπει να ληφθεί εξ ονόματος της Ευρωπαϊκής Ένωσης στην εβδομηκοστή τέταρτη σύνοδο της Παγκόσμιας Συνέλευσης Υγείας

6.7.2021   
               
               
                  EL
               
               
                  Επίσημη Εφημερίδα της Ευρωπαϊκής Ένωσης
               
               
                  L 238/79
               
            
         ΑΠΟΦΑΣΗ (ΕΕ) 2021/1101 ΤΟΥ ΣΥΜΒΟΥΛΙΟΥ
         της 20ής Μαΐου 2021
         για τη θέση που πρέπει να ληφθεί εξ ονόματος της Ευρωπαϊκής Ένωσης στην εβδομηκοστή τέταρτη σύνοδο της Παγκόσμιας Συνέλευσης Υγείας
         ΤΟ ΣΥΜΒΟΥΛΙΟ ΤΗΣ ΕΥΡΩΠΑΪΚΗΣ ΕΝΩΣΗΣ,
         Έχοντας υπόψη τη Συνθήκη για τη λειτουργία της Ευρωπαϊκής Ένωσης, και ιδίως το άρθρο 168 παράγραφος 5, σε συνδυασμό με το άρθρο 218 παράγραφος 9,
         Έχοντας υπόψη την πρόταση της Ευρωπαϊκής Επιτροπής,
         Εκτιμώντας τα ακόλουθα:
         
                     (1)
                  
                  
                     Το άρθρο 21 παράγραφος 1, δεύτερο εδάφιο της Συνθήκης για την Ευρωπαϊκή Ένωση ορίζει ότι η Ένωση προσπαθεί να αναπτύσσει σχέσεις και να δημιουργεί εταιρικές σχέσεις με τρίτες χώρες και διεθνείς, περιφερειακούς ή παγκόσμιους οργανισμούς που συμμερίζονται τις αρχές που αναφέρονται στο άρθρο 21 παράγραφος 1 πρώτο εδάφιο. Το εν λόγω δεύτερο εδάφιο επίσης προβλέπει ότι η Ένωση προωθεί πολυμερείς λύσεις σε κοινά προβλήματα, ιδίως στο πλαίσιο των Ηνωμένων Εθνών.
                  
               
                     (2)
                  
                  
                     Δυνάμει του άρθρου 168 παράγραφος 3 της Συνθήκης για τη λειτουργία της Ευρωπαϊκής Ένωσης (ΣΛΕΕ), η Ένωση και τα κράτη μέλη πρέπει να ευνοούν τη συνεργασία με τις τρίτες χώρες και τους αρμόδιους διεθνείς οργανισμούς στον τομέα της δημόσιας υγείας.
                  
               
                     (3)
                  
                  
                     Ο καταστατικός χάρτης του Παγκόσμιου Οργανισμού Υγείας («συμφωνία») τέθηκε σε ισχύ στις 7 Απριλίου 1948.
                  
               
                     (4)
                  
                  
                     Δυνάμει του άρθρου 60 της συμφωνίας, η Παγκόσμια Συνέλευση Υγείας μπορεί να λαμβάνει αποφάσεις με πλειοψηφία των μελών του Παγκόσμιου Οργανισμού Υγείας (ΠΟΥ) που είναι παρόντα και ψηφίζουν.
                  
               
                     (5)
                  
                  
                     Η Παγκόσμια Συνέλευση Υγείας, κατά την εβδομηκοστή τέταρτη σύνοδό της που ξεκινά στις 24 Μαΐου 2021, πρόκειται να εκδώσει απόφαση σχετικά με τη συγκρότηση διακυβερνητικής διάσκεψης με σκοπό τη σύνταξη και τη διαπραγμάτευση σύμβασης-πλαισίου του ΠΟΥ για την ετοιμότητα και την αντίδραση σε πανδημίες.
                  
               
                     (6)
                  
                  
                     Είναι σκόπιμο να καθοριστεί η θέση που πρέπει να ληφθεί εξ ονόματος της Ένωσης στην Παγκόσμια Συνέλευση Υγείας, καθώς η απόφαση της Παγκόσμιας Συνέλευσης Υγείας θα καθορίσει την ικανότητα της Ένωσης, παράλληλα με τα κράτη μέλη της, να συμμετέχει στην κατάρτιση και τη διαπραγμάτευση σύμβασης-πλαισίου του ΠΟΥ σχετικά με την ετοιμότητα και την αντίδραση σε πανδημίες και να γίνει δυνητικά συμβαλλόμενο μέρος της σύμβασης αυτής ως οργανισμός περιφερειακής οικονομικής ολοκλήρωσης.
                  
               
                     (7)
                  
                  
                     Η συμμετοχή της Ένωσης στην κατάρτιση και τη διαπραγμάτευση σύμβασης-πλαισίου του ΠΟΥ για την ετοιμότητα και την αντίδραση σε πανδημίες, και η πιθανή προσχώρησή της στη σύμβαση επιπροσθέτως των κρατών μελών της Ένωσης θα συμβάλουν στην ενίσχυση της διεθνούς συνεργασίας για την αντιμετώπιση των πανδημιών στο πλαίσιο του συστήματος των Ηνωμένων Εθνών.
                  
               
                     (8)
                  
                  
                     Σύμφωνα με το άρθρο 168 παράγραφος 7 ΣΛΕΕ, οι ευθύνες των κρατών μελών όσον αφορά τη διαμόρφωση της πολιτικής τους στον τομέα της υγείας, καθώς και την οργάνωση και την παροχή υγειονομικών υπηρεσιών και ιατρικής περίθαλψης, θα πρέπει να μην θίγονται καθ’ όλη τη διάρκεια της διαπραγματευτικής διαδικασίας.
                  
               
                     (9)
                  
                  
                     Η θέση της Ένωσης πρέπει να διατυπωθεί από τα κράτη μέλη της Ένωσης που είναι μέλη του Συμβουλίου της Παγκόσμιας Συνέλευσης Υγείας,
                  
               ΕΞΕΔΩΣΕ ΤΗΝ ΠΑΡΟΥΣΑ ΑΠΟΦΑΣΗ:
         
            Άρθρο 1
            Η θέση που πρέπει να ληφθεί εξ ονόματος της Ένωσης στην εβδομηκοστή τέταρτη σύνοδο της Παγκόσμιας Συνέλευσης Υγείας είναι η ακόλουθη:
            Η Ευρωπαϊκή Ένωση υποστηρίζει τη θέσπιση διαδικασίας στο πλαίσιο του Παγκόσμιου Οργανισμού Υγείας η οποία αφορά νέα σύμβαση-πλαίσιο σχετικά με την ετοιμότητα και την αντίδραση σε πανδημίες και πρέπει, εντός της αρμοδιότητας της Ένωσης, να της επιτραπεί να συμμετάσχει ως συμβαλλόμενο μέρος σε μια τέτοια συνθήκη.
            Η απόφαση της Παγκόσμιας Συνέλευσης Υγείας με την οποία θα καθοριστούν οι διαδικαστικές πτυχές των διαπραγματεύσεων πρέπει να επιτρέπει τη συμμετοχή της Ένωσης στη διαπραγματευτική διαδικασία επί θεμάτων αρμοδιότητός της, ενόψει της πιθανής προσχώρησης της Ένωσης στη σύμβαση, ως οργανισμού περιφερειακής οικονομικής ολοκλήρωσης.
            Τέτοια συμμετοχή θα πρέπει να επιτευχθεί με την προσθήκη ειδικών μνειών στο κείμενο της απόφασης οι οποίες θα διευκρινίζουν ότι κάθε διακυβερνητικό όργανο που έχει συσταθεί για να συντάξει και να διαπραγματευθεί τη σύμβαση θα είναι ανοικτό στη συμμετοχή οργανισμών περιφερειακής οικονομικής ολοκλήρωσης.
         
         
            Άρθρο 2
            Η αναφερομένη στο άρθρο 1 θέση εκφράζεται από τα κράτη μέλη της Ένωσης που είναι μέλη του Παγκόσμιου Οργανισμού Υγείας, τα οποία ενεργούν από κοινού εξ ονόματος της Ένωσης.
         
         
            Άρθρο 3
            Η παρούσα απόφαση αρχίζει να ισχύει την ημερομηνία έκδοσής της.
         
         
            Βρυξέλλες, 20 Μαΐου 2021.
            
               
                  Για το Συμβούλιο
               
               
                  Ο Πρόεδρος
               
               A. SANTOS SILVA